Buxoro yana koronavirusli hududga aylandi

«2020 yil 27 may soat 23:30 holatiga ko‘ra, O‘zbekistonda koronavirus infeksiyasi qayd etilganlar soni 3369 nafarni tashkil etmoqda», deyiladi xabarda.
Ma'lum qilinishicha, yangi kasallanish holatlarining 7tasi Buxoro viloyatida aholi orasida (Shofirkon tumanidagi bitta oila a'zolari) aniqlangan. Mazkur holat ushbu viloyatga koronavirus infeksiyasi qaytganini ko‘rsatmoqda.
Shuningdek, Toshkent shahrida aholi orasida 5 kishida, Toshkent viloyatida 2 kishiga (1 nafari xalqaro yuk tashuvchi avtomashina haydovchisi, yana 1 nafari aholi orasidan aniqlangan) virusdan zararlanish tashxisi qo‘yilgan.
Buxoro viloyatida koronavirus mart oyi oxirida paydo bo‘lgan va jami 442ta zararlanish holati qayd etilgandi. 22 may kuni ushbu viloyatda aniqlangan so‘nggi bemor ham tuzalib, viloyat koronavirusdan xoli hududga aylangandi. Ushbu viloyatda 9 maydan buyon yangi kasallanish holati qayd etilmayotgandi.